רבי שלמה בן יצחק הלוי (1532–1600). רב ומלומד. נולד בסלוניקי למשפחה ממגורשי פורטוגל. הוא ומשפחתו קיימו קשרים הדוקים עם הקהילה היהודית בצפת (הקר 2008 עמ' 255–256). מלבד לימודי היהדות למד גם מתמטיקה ולשון, והיה בקי במדעים ובפילוסופיה של זמנו. שימש כרב בסלוניקי החל משנת 1574. נחשב כאחד מגדולי הדרשנים בדורו ורבים נהרו לשמוע את דרשותיו. חיבר ספרים רבים בכל תחומי התורה: על פרקי אבות, על התלמוד, על המדרשים והזוהר. שלח ידו גם בשירה (הברמן).

ר' שלמה השתייך לאסכולת הפרשנות הדרשנית לתורה של המאה הט"ז (תלמידי ר' יוסף טאיטצק) שמרכזה היה בסלוניקי, והיו חברים בה בין השאר רבי שלמה אלקבץ, רבי אליעזר אשכנזי, רבי משה אלמושנינו, רבי משה אלשיך ועוד. הוא כתב פירושים מדרשיים לרוב ספרי המקרא, מתוכם נדפסו בסוף ימיו רק דרשותיו על התורה (דברי שלמה, ונציה 1596) ופירושו לספר ישעיה (חשק שלמה, סלוניקי 1600). כדרכם של הדרשנים בני התקופה, העלה על הכתב דרשות שדרש בעל-פה לאוזני קהל השומעים. חיבורו על התורה מורכב מחמש דרשות על כל פרשה ועל כל מועד. ר' שלמה לא פירש כל פסוק בפני עצמו, אלא ביאר נושאים נבחרים בכל פרשה במטרה לפתור קשיים כוללים בפרשה. בדומה לפירושי אסכולת הדרשנים בני זמנו, הוא בחר להדגיש את מדרשי חז"ל יותר מאשר את הפרשנות הטקסטואלית לכתובים, והשתדל שכל דרשותיו יכילו דברי חידוש. ר' שלמה שילב בדרשותיו את ידיעותיו המקיפות בפילוסופיה ובמדעים, בצד בקיאות מופלאה במקורות היהדות ובכתבי חכמי ספרד שקדמוהו. בכתביו ניתן למצוא הדים רבים למעמד עם ישראל בימיו, לתפיסת הגלות, לגאולה ולמשיח העתידי. כמו כן פירט את דעתו אודות היחס הראוי לנצרות בפרט ולעמים בכלל (הקר 1969; הקר 1969).

ביבליוגרפיה

Haberman A. M., "Elegies on the Sages of Saloniki by R. Shlomo of the House of Halevi and the Poet Seadia Longo", *Sefunot* 12 (1971–1978) 69–80 (Heb)

Hacker J., "Israel Among the Nations as Described by Solomon le-Beit ha-Levi of Salonica", *Zion* 29 (1969) 43–89 (Heb)

Hacker J., "Despair of the Redemption and the Messianic Hopes in the Writings of R. Shelomo le-Veit ha-Levi", *Tarbiz* 39 (1969) 195–213 (Heb)

Hacker J., "Links between Salonican Jews and the Community of Safed in the Sixteenth and Seventeenth Centuries", *Shalem* 8 (2008) 249–326 (Heb)